‘અસલ તો લોકો ફોટો પડાવવા ફોટો સ્ટુડિયોમાં જતાં. ત્યારે તો સ્ટુડિયોમાં જ સાઇકલ, મોટરસાઇકલ ‘ને મોટરના મોટા રંગીન પૂંઠાં રહેતાં. એની પાછળ જઈને ટેબલ ઉપર બેસી જવાનું એટલે આપણે જ આપણી ગાડી ચલાવતાં હોઈએ એવો આપણો ફોટો પડી જતો. કાશ્મીરના રંગીન પૂંઠામાં કાશ્મીરી કન્યા ફૂલોની મોટી બાસ્કેટ લઈને ઊભી હોય ‘ને તમે એને જોતાં હો એવો ફોટો પાડવા તમને ગરમ ટોપો પહેરાવી દે ‘ને એકાદ ગંધાતો ગરમ કોટ પહેરાવી દે કે તમે કાશ્મીર પહોંચી ગયા હો એવું જ લાગે. એવા જ ઊંટ ‘ને ઘોડા પર બેઠેલા ‘ને નદીમાં હોડીમાં સહેલ કરતા ફોટાય પડી જતા. આવું બધું સરસ વાતાવરણ ઊભું કરે પછી તમે ગમે તેવા દેખાતા હો તેનો કોઈ વાંધો નહીં. જોવાવાળા તો એટલું જ પૂછશે, ‘હેં, તમે કાશ્મીર ફરી આવ્યા ‘ને અમને જણાવ્યું પણ નહીં?’ ત્યારે તમને તમારા પેલા સારા કામ કર્યાનો સંતોષ થશે.’